PREDBEŽNÁ INFORMÁCIA
(podľa § 9 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov)
1. Pripravovaný právny predpis:
Návrh zákona o čistení komunálnych odpadových vôd a o zmene a doplnení niektorých zákonov (ďalej len „návrh zákona"). 
2. Základné ciele právnej úpravy:
Návrhom zákona sa do právneho predpisu Slovenskej republiky preberá smernica Európskeho parlamentu a Rady (EÚ) 2024/3019 z 27. novembra 2024 o čistení komunálnych odpadových vôd (prepracované znenie) (ďalej len „smernica“). 
Pôsobnosť novej smernice (oproti teraz platnej) sa rozširuje aj na aglomerácie nad 1 000 ekvivalentných obyvateľov (EO) pre ktoré sa musí zabezpečiť odkanalizovanie a adekvátne čistenie komunálnej odpadovej vody. Sprísnenie limitov odstraňovania živín (N, P) z komunálnych odpadových vôd bude vyžadovať modernizáciu aj jestvujúcich komunálnych ČOV a doplnenie terciárneho čistenia. Odstraňovanie mikropolutantov (kvartérne čistenie) bude povinné v aglomeráciách nad 150,000 EO. Súčasne je potrebné zostaviť zoznam oblastí, v ktorých koncentrácia mikropolutantov predstavuje riziko. V týchto oblastiach budú musieť aj aglomerácie nad 10 000 EO zabezpečiť kvartérne čistenie. 
[bookmark: _GoBack]Na zníženie znečistenia spôsobeného zrážkovými vodami je potrebné spracovať pre všetky aglomerácie 10 000 – 100 000 EO integrovaný plán nakladania zrážkovej a odpadovej komunálnej vody, pričom v pláne budú uvedené riešenia na odľahčovanie kanalizácie v dôsledku zrážok.
Pre všetky ČOV nad 10 000 EO bude požadované aby energia využívaná v odvetví čistenia odpadovej vody zodpovedala energii z obnoviteľných zdrojov vyrobenej týmto odvetvím.
Zároveň je potrebné zabezpečiť  trvalý dohľad (monitorovanie) nad kľúčovými parametrami verejného zdravia 
3. Zhodnotenie súčasného stavu:
Smernica sa preberá do návrhu zákona o čistení komunálnych odpadových vôd, a do zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov a  zákona č. č. 364/2004 Z. z. o vodách a o zmene zákona Slovenskej národnej rady č. 372/1990 Zb. o priestupkoch v znení neskorších prepisov (vodný zákon) v znení neskorších predpisov.
4. Spôsob zapojenia verejnosti do tvorby návrhu zákona:
Verejnosť sa môže zapojiť do prípravy právneho predpisu formou zasielania podnetov, 
či návrhov v intenciách vecného zamerania podľa bodu 2.
Lehota na vyjadrenie je 10 dní od zverejnenia na portáli SLOV- LEX.
Kontaktné údaje
Ministerstvo životného prostredia Slovenskej republiky 
Sekcia vôd
Námestie Ľ. Štúra 1
812 35 Bratislava 
Tel. +421 2 5956 3102
email: katarina.karasova@enviro.gov.sk
5. Predpokladaný dátum začiatku a konca pripomienkového konania: 
december 2026 
